Video: Tent uitmekaargeruk by Zuma-toespraak | Maroela Media
Zuma was op Gopane naby Zeerust in Noordwes met sy toespraak besig toe die donderstorm, wat met sterk winde gepaardgegaan het, tot gevolg gehad het dat die markiestent waarin hy sy toespraak gelewer het uitmekaargeruk is.
Zuma, die premier van Noordwes en ander lede van sy kabinet is onmiddellik deur lyfwagte na veiligheid gehaas. Daar was geen onmiddellike berigte van beserings nie. Die geleentheid is hierna gekanselleer.
Zuma was sowat halfpad deur sy toespraak. Hy het vroeër gesê 16 Desember het 'n pynlike verdeeldheid tussen wit en swart verteenwoordig tot en met 1995. Zuma het gesê versoening is 'n proses wat na albei kante gaan.
"Terwyl swart mense versoek word om die pyn van die verlede te begrawe en aan te beweeg, moet wit mense ook gereed wees om die noodsaaklikheid van transformasie en regstelling te aanvaar." Zuma het gesê die land het 'n lang pad gekom in 22 jaar.
'n Skare van sowat 2 000 mense het Zuma vroeër luid toegejuig by sy aankoms terwyl polisiebeamptes 'n menslike ketting tussen hom en die skare moes maak.